غلام رسول (مصور)

غلام رسول (پیدائش: 20 نومبر، 1942ء - وفات: 3 دسمبر، 2009ء) پاکستان سے تعلق رکھنے والے نامور مصور اور پاکستان نیشنل کونسل آف دی آرٹس کے ڈائریکٹر جنرل تھے۔ وہ لینڈ اسکیپ مصوری میں تخصیص رکھتے تھے۔

حالات زندگی

پیدائش 
غلام رسول 20 نومبر، 1942ء کوجالندھر، صوبہ پنجاب (برطانوی ہند) میں پیدا ہوئے۔

تعلیم 
1964ء میں انہوں نے جامعہ پنجاب کے شعبہ فنون لطیفہ سے ایم اے کیا اور پھر 1965ء اسی شعبے میں لیکچرار مقرر ہوئے۔ 1969ء میں انہوں نے ناردرن انی نوائس یونیورسٹی ریاستہائے متحدہ امریکا میں داخلہ لیا جہاں سے 1971ء میں ایم اف اے (پرنٹ میکنگ) اور 1972ء میں ایم ایف اے (پینٹنگ) کی ڈگریاں حاصل کیں۔ 1972ء میں فرانس کے وظیفے کی صورت میں ان کی دلی خواہش پوری ہوئی اور پیرس میں پروفیسر اسٹینلے ولیم کے ساتھ ایک سال کام کرنے اور سیکھنے کا موقع ملا۔

ملازمت 
1974ء میں انہوں نے پاکستان نیشنل کونسل آف دی آرٹس سے وابستگی اختیار کی اور اس کے ڈائریکٹر جنرل کے عہدے تک پہنچے۔

فن 
غلام رسول لینڈ اسکیپ مصوری میں اختصاص رکھتے تھے۔ پنجاب کی دیہی زندگی ان کا خاص موضوع تھا۔ وہ دیہات کے ماحول اور حسن کو جس مہارت سے کینوس پر منتقل کرتے تھے وہ دیکھنے والوں کو بے حد متاثر کرتا تھا۔

اعزازات 
حکومت پاکستان نے غلام رسول کی خدمات کے اعتراف کے طور پر انہیں14 اگست، 1985ء کو صدارتی تمغا برائے حسن کارکردگی عطا کیا۔

وفات 
غلام رسول 3 دسمبر، 2009ء کو اسلام آباد، پاکستان میں وفات پا گئے ۔

حوالہ جات 

1942ء کی پیدائشیں
2009ء کی وفیات
بیسویں صدی کے پاکستانی مصور
پاکستانی مسلم شخصیات
پاکستانی معلمین
پنجابی شخصیات
تمغائے حسن کارکردگی وصول کنندگان